BALANDŽIO 20 D. KRUOPŲ DIENA.

Į kiaušinių dėžutės vidų priberkite skirtingų dydžių, spalvų bei formų kruopų, pupelių bei sėklyčių, kurias turite namuose. Padarykite naminio plastilino blynelius ir tegul vaikai laisvai barsto, dėlioja mozaikas, viską maišo bei lipdo. Taip pat galite duoti plastiko buteliukų, kad į juos vaikai nepilnai pripiltų skirtingų kruopų ir kartu **kurkite triukšmo mašiną**. Pradėkite garsiai mušdami paprastą ritmą, o vaikai tegul įsijungia į melodiją su savo pasigamintais instrumentais.

Naminės kruopos dažnai yra naudojamos vaikų ugdyme, skatinant jų smulkiąją motoriką bei

pojūčius.

BALANDŽIO 21 D. POJŪČIŲ DIENA.

Tęskite vaikų pojūčių lavinimą žaisdami **daiktų spėliones**. Vaikams šis žaidimas labai patinka,

nors yra itin paprastas.

Į dėžę įdėkite vieną gamtoje randamą daiktą, o vaikai turi vien įkišę ranką ir liesdami atspėti, kas ten guli. Skatinkite vaikus **kalbėti apie tai**, ką jie čiuopia: tai minkštas – kietas daiktas, šiurkštus – švelnus, šiltas – šaltas, didelis – mažas, dygus – glotnus. Galima naudoti ir kambario

daiktus. Vėliau galima pasunkinti žaidimą ir įdėti du vienodus daiktus tarp keleto kitų ir paprašyti juos rasti, pvz.: tarp keturių kankorėžių įdėti dvi lazdeles, ar tarp popieriaus lapų įmesti kelis minkštus žaisliukus. Tai lavina vaikų koncentraciją, dėmesį, skatina kūrybiškumą bei fantaziją.

Visa tai galima žaisti ir paprasčiau, daiktus slepiant vien rankų delnuose, – svarbiausia, jog vaikai nematytų to daikto. Pasivaikščiojimų lauke metu vaikus taip pat galite paskatinti paieškoti šiurkštukų ir švelnukų ir po vieną jų atsinešti namo. Tai skatina aplinką tyrinėti skirtingais pojūčiais, o tuo pačiu leis pažinti skirtingas gamtos medžiagų faktūras.

BALANDŽIO 22 D. MOTINOS ŽEMĖS DIENA.

Tą dieną viso pasaulio žmonės kviečiami dalyvauti akcijose, skirtose stiprinti teigiamus pokyčius Žemės aplinkos išsaugojimui. Vaikams galite trumpai papasakoti, jog **Žemė yra didelis visų planetos gyventojų namas**, kurį mes visi saugome. Šią dieną žmonės skirtinguose planetos kampeliuose stengiasi padaryti kažką gero savo namams: pasodinti medį, surinkti šiukšles, antrą kartą panaudoti senus daiktus, nepirkti to, kas nėra būtina. Jūs taip pat galite nuspręsti, kokį gerą darbą norite

padaryti Žemės planetai: ką nors pasėti ar pasodinti, sutvarkyti, o galbūt skurti, pavyzdžiui

žemės meną, sudėti mandalą iš gamtos medžiagų.

Svarbiausia, jog savo pavyzdžiu įkvėptumėte vaikus rūpintis gamta ir jos išlikimu

BALANDŽIO 24 D. ŠUNS DIENA.

Ši diena skirta keisti visuomenės požiūrį į šunis, akcentuojant, kad meilė, visų pirma, **reiškia**

**atsakomybę** – turint augintinį būtina juo rūpintis ir neišmesti į gatvę, kai įkyrės. Šią dieną žmonės, auginantys šunis, kviečiami į bendrą pikniką gamtoje. Jeigu auginate šunį, galite pasidaryti savo šeimos pikniką, o jeigu neturite – pastatyti kartono namelį mylimam žaisliniam gyvūnui ir papasakoti apie tai, kaip **mes rūpinamės** tais, kuriuos mylime.

BALANDŽIO 25 D. DARŽO DIENA.

Šią dieną nuo senų senovės lietuviai pradėdavo **dirbti daržus**. Pirmiausia tradiciškai būdavo sėjamos morkos. Vaikams verta pažinti augalo augimą nuo sėklos iki vaisiaus, todėl namuose išbandykite vieno augalo ar net mažos lysvės auginimą. Galite surengti augalų augimo lenktynes, kuomet vienodai pasėtas sėklas mes auginame skirtingomis sąlygomis: vieną indelį laikome vėsiai, prieblandoje, kitą laikome nelaistome, o trečią saulėtoje, laistomoje vietoje. Kiekvieno indelio augalams galime duoti specialius vardus,

juos sužymėti lape ir stebėti, kurie pirmiau sudygsta, kurie vėliau, o kurie ir visai nepabudo.

Ypatingai **smagi bei padūkusi veikla** yra lauko sėklų rinkimas. Jei yra šitas oras ir turite

galimybes, leiskite vaikams trumpai pabėgioti su senomis kojinėmis pievoje, kiek įmanoma

nešvariau ir purviniau. Tokiu būdu prie kojinių prilips lauko augalų sėklos. Tuomet kojines

įdėkite į įmautę ir pakabinkite ją ten, kur yra daug saulės. Retkarčiais kojines silpnai

sudrėkinkite, jei matysite, kad jos tampa sausos. Luktelėkite tol, kol iš kojinių pradės dygti

daigeliai

Auginant augalus svarbiausia, jog **vaikai stebėtų** pamažu vykstantį dygimą ir fiksuotų sodo

dienoraštyje, kada augaliuką pasėjo, kada pasirodė pirmasis daigelis, pirmieji lapeliai, kada

nutūpė pirmą kartą ant jo augaliuko pirmasis vabaliukas, kada sužydėjo, užsimezgė vaisius, o

kada jis suaugo ir subrendo.

Visa tai svarbu pastebėti, kad būtų įvardinta augalo augimo kaita, **ugdoma gamtojauta**.

BALANDŽIO 26 D. TARPTAUTINĖ KOVOS SU TRIUKŠMU DIENA.

Šią dieną pasinerkite į **garsų tyrinėjimus**.

Su vaikais galite kalbėti, kad šiandien mes virstame robotais ir veikiame tik su tomis dalimis,

kurias įjungiame. Pasakykite, kad dabar esame viską išjungę, veikia tik ausys: akys užmerktos,

o kūnas sėdi ir klausosi.

Paprašykite robotų su ausimis išgirsti tai, kas gaudžia garsiausiai: mašinas, galbūt įjungtą

muziką, praeivį, jei esate kambaryje, galbūt išgirsite kaimynus. Tuomet paprašykite išgirsti tai,

kas yra arčiausiai jų, o galiausiai paprašykite išgirsti savo kvėpavimą ar širdies plakimą. Jeigu

vaikai **susikoncentravo bent trumpam** – tai puikus pasiekimas. Jeigu jaučiate, kad galima tęsti,

galima paprašyti išgirsti tylą, o vėliau paklausti kur ją girdėjo. Tačiau daugeliui tai yra sunkiai

įveikiamos užduotys, todėl jeigu sutelkė bent trumpam dėmesį, būtinai tuo pasidžiaukite.

Galite eiti pasivaikščioti ir kalbėti vietoje to, ką matau, – ką girdžiu. Tai leis kitaip **pajausti**

**aplinką, ugdys koncentraciją.**

Kolekcionuokite garsus ir užsirašykite viską, ką išgirdote, pažiūrėkite kokius išgirdote gamtos

garsus, o kokie yra miesto, žmonių garsai, kuriuos išgirsti lengviau, kokių suradote daugiausiai.